Yhteisöjen tuomioistuimen tuomio (viides jaosto) 4 päivänä toukokuuta 1995. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Direktiivi 77/62/ETY - Sidetarvikkeiden toimittamisesta yksinoikeudella Kreikan sairaaloiden ja armeijan käyttöön tehty puitesopimus. - Asia C-79/94.



Oikeustapauskokoelma 1995 sivu I-01071



Tiivistelmä

Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

1 Lainsäädäntöjen lähentäminen - Julkisia tavaranhankintoja ja rakennusurakoita koskeviin sopimuksiin liittyvät muutoksenhakumenettelyt - Direktiivi 89/665 - Menettely, joka mahdollistaa komission käynnistävän ennalta ehkäisevän menettelyn, jos se arvioi julkisia hankintoja koskevia yhteisön sääntöjä rikotun selvällä ja ilmeisellä tavalla - Menettely, jolla ei ole yhteyttä perustamissopimuksen 169 artiklan mukaiseen jäsenyysvelvoitteiden noudattamatta jättämistä koskevaan menettelyyn

(EY:n perustamissopimuksen 169 artikla; neuvoston direktiivi 89/665)

2 Lainsäädäntöjen lähentäminen - Julkisia tavaranhankintoja koskeviin sopimuksiin liittyvät menettelyt - Direktiivi 77/62 - Soveltamisala - Poikkeukset yhteisistä säännöistä - Edellytykset

(Neuvoston direktiivin 77/62, sellaisena kuin se on muutettuna, 5 artiklan 1 kohdan a alakohta ja 6 artiklan 4 kohdan c alakohta)

Tiivistelmä

3 Menettely, jonka komissio voi käynnistää julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetun direktiivin 89/665 mukaisesti, jos se arvioi, että julkisia hankintoja koskevia yhteisön säännöksiä on rikottu selvällä ja ilmeisellä tavalla, on ennalta ehkäiseväksi tarkoitettu toimi, jolla ei voida korvata komissiolle perustamissopimuksen 169 artiklan perusteella kuuluvia valtuuksia tai saada aikaan poikkeusta niistä, joten se tapa, jolla komissio on käyttänyt tätä menettelyä on vailla merkitystä, kun kyse on sellaisen jäsenyysvelvoitteiden noudattamatta jättämistä koskevan kanteen tutkittavaksi ottamisen edellytyksistä, jonka komissio on nostanut jäsenvaltion julkisia hankintoja koskevien yhteisön oikeuden säännösten rikkomisen vuoksi.

4 Jäsenvaltio ei voi välttyä soveltamasta direktiivin 77/62 säännöksiä julkisia tavaranhankintoja koskevaan sopimukseen sillä perusteella, että kyseinen puitesopimus muodostaa ainoastaan rakenteellisen perustan, jonka nojalla on tosin tehty useita toimitussopimuksia, mutta että niiden arvo ei kuitenkaan ole yksittäisen sopimuksen osalta ylittänyt direktiivin 5 artiklan 1 kohdan a alakohdan ensimmäisessä luetelmakohdassa määrättyä kynnysarvoa; jäsenvaltio ei voi myöskään vedota direktiivin 6 artiklan 4 kohdan c alakohdan poikkeussäännökseen väittämällä, että huomioon otetut tuottajat olivat ainoat sopimuksenteosta kiinnostuneet.

Asianosaiset

Asiassa C-79/94,

Euroopan yhteisöjen komissio, asiamiehenään oikeudellinen neuvonantaja X. A. Yataganas, prosessiosoite Luxemburgissa c/o oikeudellisen osaston virkamies G. Kremlis, Centre Wagner, Kirchberg,

kantajana,

vastaan

Helleenien tasavalta, asiamiehinään valtion oikeudellisen neuvoston avustava oikeudellinen neuvonantaja V. Kontolaimos ja ulkoasiainministeriön yhteisöä koskevien riita-asioiden erityisyksikön sihteeri E.-M. Mamouna, prosessiosoite Luxemburgissa Kreikan suurlähetystö, 117, Val Sainte Croix,

vastaajana,

jossa vaaditaan sen vahvistamista, että Helleenien tasavalta on jättänyt täyttämättä julkisia tavaranhankintoja koskevien sopimusten tekomenettelyjen yhteensovittamisesta 21 päivänä joulukuuta 1976 annetun neuvoston direktiivin 77/62/ETY (EYVL 1977 L 13, s. 1), sellaisena kuin se on viimeksi muutettuna 22 päivänä maaliskuuta 1988 annetulla direktiivillä 88/295/ETY (EYVL L 127, s. 1), mukaan sille kuuluvat velvollisuudet tehdessään kuuden kreikkalaisen tekstiiliyrityksen kanssa puitesopimuksen sidetarvikkeiden toimittamisesta yksinoikeudella sairaaloiden ja armeijan käyttöön ja jättäessään julkaisematta hankintaa koskevan ilmoituksen Euroopan yhteisöjen virallisessa lehdessä,

YHTEISÖJEN TUOMIOISTUIN

(viides jaosto),

toimien kokoonpanossa: jaoston puheenjohtaja C. Gulmann, tuomarit J. C. Moitinho de Almeida (esittelevä tuomari), D. A. O. Edward, J.-P. Puissochet ja L. Sevón,

julkisasiamies: C. O. Lenz,

kirjaaja: hallintovirkamies L. Hewlett,

ottaen huomioon käsittelyä varten laaditun kertomuksen,

kuultuaan asianosaisten 26.1.1995 pidetyssä suullisessa käsittelyssä esittämät lausumat,

kuultuaan julkisasiamiehen 16.2.1995 pidetyssä käsittelyssä esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on 1.3.1994 yhteisöjen tuomioistuimen kirjaamoon toimittamallaan hakemuksella nostanut EY:n perustamissopimuksen 169 artiklan perusteella kanteen sen vahvistamiseksi, että Helleenien tasavalta on jättänyt täyttämättä julkisia tavaranhankintoja koskevien sopimusten tekomenettelyjen yhteensovittamisesta 21 päivänä joulukuuta 1976 annetun neuvoston direktiivin 77/62/ETY (EYVL 1977 L 13, s. 1), sellaisena kuin se on viimeksi muutettuna 22 päivänä maaliskuuta 1988 annetulla direktiivillä 88/295/ETY (EYVL L 127, s. 1; jäljempänä direktiivi), mukaan sille kuuluvat velvollisuudet tehdessään kuuden kreikkalaisen tekstiiliyrityksen kanssa puitesopimuksen, jonka mukaan niillä on yksinoikeus toimittaa sairaaloiden ja armeijan käyttöön sidetarvikkeita ja jättäessään julkaisematta tätä koskevan ilmoituksen Euroopan yhteisöjen virallisessa lehdessä.

2 Kreikan teollisuus-, energia- ja teknologia-asiainministeriö vahvisti 19.7.1991 annetussa päätöksessä sen kuuden kreikkalaisen tekstiiliyrityksen kanssa aiemmin allekirjoittaman puitesopimuksen. Tämän puitesopimuksen mukaan kaikkien sairaaloiden ja sairaanhoitoyksiköiden sekä Kreikan armeijan on ostettava tietynlaiset sidetarvikkeet mainituilta kuudelta yrityksiltä puitesopimuksessa määritellyin ehdoin; puitesopimuksen voimassaoloajaksi oli sovittu kolme vuotta siten, että sen voimassaoloa voitiin pidentää vielä kahdella lisävuodella.

3 On riidatonta, että näiden toimitusten osalta ei ole järjestetty minkäänlaista tarjouspyyntömenettelyä ja että näitä hankintoja koskevaa tarjouspyyntöilmoitusta ei ole julkaistu Euroopan yhteisöjen virallisessa lehdessä.

4 Komissio kiinnitti kirjeessään 9.9.1991 Helleenien tasavallan hallituksen huomion siihen, että tällainen puitesopimus ja sen tekemisessä käytetty menettely eivät olleet direktiivin ja erityisesti sen 9 artiklan mukaisia. Tämän kirjeen jäätyä vaille vastausta komissio vaati kirjeellään 14.11.1991 Helleenien tasavallan hallitusta toteuttamaan kaikki tarpeelliset toimenpiteet direktiivin säännöksien noudattamiseksi. Oltuaan eri mieltä Helleenien tasavallan 8.1.1992 antamassa vastauksessa esittämistä kannanotoista, komissio osoitti sille perustellun lausunnon, jossa Helleenien tasavaltaa kehotettiin kahden kuukauden määräajassa toteuttamaan tarpeelliset toimenpiteet direktiivin määräyksien noudattamiseksi.

5 Helleenien tasavallan hallitus myönsi kirjeessään 10.12.1992 ja 13.2.1993 rikkoneensa direktiivin määräyksiä. Lisäksi se ilmoitti harkitsevansa puitesopimuksen yksipuolista irtisanomista jo ennen sen voimassaoloajan päättymistä ja aikovansa järjestää vuoden 1993 aikana uuden tarjouspyyntökilpailun sidetarvikkeiden toimittamisesta. Koska Hellenien tasavallan hallitus ei toteuttanut ilmoittamiaan aikeita, komissio nosti nyt käsiteltävänä olevan kanteen.

Tutkittavaksi ottaminen

6 Helleenien tasavalta katsoo, että nyt käsiteltävänä oleva kanne on jätettävä tutkimatta.

7 Se huomauttaa ensinnäkin, että se on edellä mainituissa kirjeissä myöntänyt niiden määräysten rikkomisen, josta komissio sitä arvostelee, ja että se on sitoutunut toteuttamaan tarpeelliset toimenpiteet sen varmistamiseksi, että se noudattaa yhteisön oikeutta vastaisuudessa. Lisäksi asiassa komissio vastaan Italia (asia 199/85, tuomio 10.3.1987, Kok. 1987, s. 1039) komissio oli pitänyt riittävänä Milanon kaupungin puolesta annettua kirjallista sitoumusta siitä, että se noudattaa vastaisuudessa kaikkia julkisia rakennusurakoita koskevien sopimusten tekomenettelyjen yhteensovittamisesta 26 päivänä heinäkuuta 1971 annetun direktiivin 71/305/ETY (EYVL L 185, s. 5) määräyksiä. Nostaessaan nyt käsiteltävänä olevan kanteen komissio ei siten olisi noudattanut jäsenvaltioiden tasavertaisen kohtelun periaatetta.

8 Helleenien tasavalta vetoaa lisäksi siihen, että julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21 päivänä joulukuuta 1989 annetun neuvoston direktiivin 89/665/ETY (EYVL L 395, s. 33) 3 artiklan 1 kohdan mukaisesti komission on käynnistettävä menettely jo ennen sopimuksen tekemistä, jos se havaitsee, että julkisten hankintojen teosta annettuja yhteisön säännöksiä on rikottu. Nyt käsiteltävänä olevassa asiassa komissio aloitti asian selvittämisen vasta siinä vaiheessa, kun riitautettua puitesopimusta oltiin jo toteuttamassa.

9 Näitä perusteluja ei voida hyväksyä.

10 Väitetyn tasavertaisen kohtelun periaatteen rikkomisen osalta riittää, kun todetaan, että vaikka mainittu asia komissio vastaan Italia olisikin verrattavissa nyt käsiteltävänä olevaan asiaan - mitä se ei ole niin kuin julkisasiamies on ratkaisuehdotuksensa 17 kohdassa huomauttanut - komissio ei ollut velvollinen toimimaan tässä asiassa samalla tavalla. Voidaan lisäksi todeta, että jos komission olisi kaikissa tilanteissa tyydyttävä siihen, että jäsenvaltiot ainoastaan antavat sitoumuksen siitä, että ne noudattavat yhteisön oikeutta vastaisuudessa, jäsenvaltiot pystyisivät suojautumaan perustamissopimuksen 169 artiklan mukaisilta laiminlyöntikanteilta käyttämällä tätä yksinkertaista keinoa.

11 Edellä mainitun direktiivin 89/665/ETY 3 artiklan 1 kohtaan tukeutuvan perustelun osalta on huomattava, että kyseisessä direktiivissä säädetyllä erityismenettelyllä ei voida saada aikaan poikkeusta komissiolle perustamissopimuksen 169 artiklan perusteella kuuluvista valtuuksista eikä sillä myöskään voida korvata niitä (asia C-359/93, komissio v. Alankomaat, tuomio 24.1.1995, 13 kohta, ei vielä julkaistu oikeustapauskokoelmassa).

12 Näin ollen kanne otetaan tutkittavaksi.

Pääasia

13 Perustellakseen direktiivin 9 artiklassa säädettyjen julkaisemista koskevien määräysten noudattamatta jättämistä Helleenien tasavallan hallitus vetoaa yhtäältä siihen, että puitesopimus muodostaa ainoastaan "rakenteellisen perustan", jonka nojalla on tehty useita toimitussopimuksia, joiden hankinta-arvo ei kuitenkaan ole yksittäisen sopimuksen osalta ylittänyt direktiivin 5 artiklan 1 kohdan a alakohdan ensimmäisessä luetelmakohdassa määrättyä 200 000 ecun kynnysarvoa. Toisaalta se vetoaa siihen, että ainoastaan sopimusosapuolena olevat kuusi kreikkalaista tuottajaa pystyisivät toimittamaan kyseiset sidetarpeet, koska yksikään toiseen jäsenvaltioon sijoittautunut valmistaja ei ole osoittanut olevansa kiinnostunut tämäntyyppisistä toimituksista. Helleenien tasavallan mukaan puitesopimus olisi tehty sen vuoksi direktiivin 6 artiklan 4 kohdan c alakohdan poikkeussäännöksen perusteella.

14 Näitä perusteluja ei voida hyväksyä.

15 Määriteltäessä kysymyksessä olevien hankintojen arvoa on katsottava, että puitesopimuksessa kootaan yhteen sen soveltamisalaan kuuluvat yksittäiset hankintasopimukset ja että näiden hankintojen yhteisarvo ylittää 200 000 ecua. Kuten komissio on aivan oikein todennut, direktiivin 5 artiklan 1 kohdan a alakohdan ensimmäisen luetelmakohdan muunlaisella tulkinnalla mahdollistettaisiin se, että toimijat voisivat kiertää direktiivissä vahvistettuja, heihin kohdistuvia velvollisuuksia.

16 Helleenien tasavallan hallituksen väitteestä, että ainoastaan puitesopimuksen osapuolina olevat kuusi kreikkalaista tuottajaa pystyisivät huolehtimaan kyseessä olevista toimituksista, on huomattava, että vaikka tämä seikka näytettäisiin toteen, puitesopimus ei kuitenkaan kuuluisi direktiivin 6 artiklan 4 kohdan poikkeussäännöksen eikä varsinkaan tämän säännöksen c alakohdan soveltamisalaan.

17 Näin ollen vahvistetaan, että komission vaatimuksissa esitetty sopimusvelvoitteiden täyttämättä jättäminen on tapahtunut.

Päätökset oikeudenkäyntikuluista

Oikeudenkäyntikulut

18 Työjärjestyksen 69 artiklan 2 kohdan mukaan hävinnyt osapuoli velvoitetaan korvaamaan oikeudenkäyntikulut. Koska Helleenien tasavalta on hävinnyt asian, se velvoitetaan korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN

(viides jaosto)

on antanut seuraavan tuomiolauselman:

1) Helleenien tasavalta on jättänyt täyttämättä julkisia tavaranhankintoja koskevien sopimusten tekomenettelyjen yhteensovittamisesta 21 päivänä joulukuuta 1976 annetun neuvoston direktiivin 77/62/ETY, sellaisena kuin se on viimeksi muutettuna 22 päivänä maaliskuuta 1988 annetulla direktiivillä 88/295/ETY, mukaan sille kuuluvat velvollisuudet tehdessään kuuden kreikkalaisen tekstiiliyrityksen kanssa puitesopimuksen, jonka mukaan niillä on yksinoikeus toimittaa sairaaloiden ja armeijan käyttöön sidetarvikkeita ja jättäessään julkaisematta tätä koskevan ilmoituksen Euroopan yhteisöjen virallisessa lehdessä.

2) Helleenien tasavalta velvoitetaan korvaamaan oikeudenkäyntikulut.